Na osnovu članova 15.-19. Statuta Šahovskog saveza FBiH, dana 16.12.2022. godine Upravni odbor ŠSFBiH donosi:

O D L U K U

o angažovanju omladinaca/žena iz vlastitih selekcija klubova/članica

* Klubovi koji učestvuju na I B ligi ŠSFBiH imaju obavezu da u 2023. godini na šestoj ploči angažuju omladinca/ženu
* Klubovi koji učestvuju na I A ligi ŠSFBiH imaju obavezu da u 2024. godini na šestoj ploči angažuju omladinca/ženu, s tim da će se za ovu ligu obaviti još jedna analiza a nakon odigrane lige za 2023. godinu.

Obrazloženje

Nakon provedene ankete sa klubovima koji su igrali I A i I B ligu utvrđen je stav da treba uključiti u lige omladince/žene na šestoj ploči. Od svih predstavnika klubova samo je jedan bio protiv. Na osnovu provedene ankete i na osnovu provedene rasprave na sjednici UO održanoj 16.12.2022. godine odlučeno je kao u dispozitivu.

Ova odluka se donosi kako bi se stimulisali klubovi/članice Saveza za aktivno pokretanje i/ili unapređivanje rada na omladinskim/ženskim selekcijama.

Pod pojmom “omladinac/žena” u I B ligi se podrazumijeva bilo koji omladinac do 18 godina starosti ili žena bez obzira na starost a koji su igrali kadetska prvenstva ŠSFBiH. Klubovi će dostaviti spiskove vlastitih omladinskih selekcija koji će biti javno objavljeni na stranici Saveza. Klubovi mogu angažovati “neafirmisane” omladince/žene. Pod pojmom “neafirmisani” se podrazumijevaju takmičari/ke koji su plod vlastitog rada kluba a koji nisu igrali bilo kakva prvenstva u organizaciji bilo kojeg od Saveza koji egzistiraju na prostoru Bosne i Hercegovine. Upravni odbor zadržava pravo da, u slučaju potrebe, dodatno definiše izraz “plod vlastitog rada kluba”.

Pod pojmom “omladinac/žena” u I A ligi se podrazumijeva sve prethodno navedeno kao u I B ligi s tim što se dobna granica omladinca povećava sa 18 na 21 godinu i što će biti provedena još jedna dodatna analiza efekata a nakon završene lige u 2023. godini.

Ova odluka ni na koji način ne zabranjuje angažovanje omladinaca/žena sa područja Bosne i Hercegovine na bilo kojim drugim pločama osim šeste.

Šahovski savez FBiH će pokušati iznaći dodatna finansijska sredstva kako bi se stimulisali klubovi za pokretanje vlastitih omladinskih pogona te učestvovanje omladinaca/žena iz klubova/članica na ligama.

Sarajevo, 16.12.2022. godine .....................................

predsjednik UO